**Rhif 353 Stori Fer dan 25 oed – Torri’n Rhydd – Eisteddfod yr Urdd 2023**

**Beirniad – Iwan Rhys**

Mewn cystadleuaeth stori fer ar y lefel hon, rwy’n chwilio am gymeriadau credadwy, ysgrifennu graenus ond slic, a dechrau, datblygiad a diweddglo. Mae’n dda cofio hefyd bod y bluen yn well na’r ordd wrth gyfleu neges. Dangos yn hytrach na dweud. A chyngor da glywais i’n ddiweddar yw, ar ôl cyrraedd drafft sydd bron yn derfynol, ewch drwy’r stori’n feirniadol gan docio ryw ugain y cant ohoni. Oes angen cymal yma, yr ansoddair acw? Bydd hi’n dynnach wedyn, ac yn gwthio’r darllenydd yn ei flaen ar garlam.

Daeth wyth stori fer i’r gystadleuaeth, a dyma bwt am bob un yn y drefn y gwnes i eu darllen, nid yn nhrefn teilyngdod.

**Yr Eifl**

Cawn hanes bachgen ifanc yn dianc ar ôl gweld rhywbeth dychrynllyd yn ei gartref ei hun. Cawn ddechrau da i ddal sylw, gyda symudiad a manylion i’r llygad a’r glust. Mae’n cynnal y cynnwrf yn go dda drwy gydol y darn, gan creu cymeriad y gallwn uniaethu ag ef. Byddai’n bennod gyntaf dda i nofel – fe fyddwn i eisiau bwrw ymlaen i ddarllen – ond fel stori fer, ar ôl dechrau a datblygiad addawol, roedd y diweddglo’n ddisymwth. Byddai datgeliad, tro yn y gynffon, neu hyd yn oed rhyw gliw, wedi bod yn dâl teg i’r darllenydd.

**Medi**

Dyma stori am ferch ifanc sy’n dod i sylweddoli’n raddol nad yw’n hapus yn ei pherthynas â’i chariad. Mae yma gymeriadau credadwy, ac emosiynau cryf. Mae’r darnau diriaethol yn fwy llwyddiannus ar gyfleu’r tensiwn, fel yng ngolygfa’r gampfa – dyna’r dangos yn hytrach na’r dweud. Efallai y gellid tocio rywfaint ar hanner cyntaf y stori i’w gwneud yn fwy gafaelgar.

**Derwen**

Stori am wraig yn dygymod â marwolaeth ei gŵr creulon yw hon, cyn iddi lwyddo i dorri’n rhydd o’r hyn a fu’n ei blino gyda thro’r tymhorau. Mae yma ddisgrifiadau llwyddiannus yn chwarae â goleuni a thywyllwch, ac mae lliwiau’r tân gwyllt a blodau’r gwanwyn wedyn yn cyferbynnu’n drawiadol â hynny. Mae’r stori’n ei datgelu ei hun yn raddol i gynnal ein sylw, gan gadw’r datgeliad pennaf tan y frawddeg olaf.

**John Lennon**

Stori yn llais un o ‘hogia drwg’ y dosbarth yw hon, a’i berthynas â merch y gwnaeth ddisgyn mewn cariad â hi o’r cychwyn. Mae’r awdur yn llwyddo i ddisgrifio drwy roi ambell fanylyn syml ond trawiadol er mwyn cyfleu cymeriad neu leoliad. Mae’r ysgrifennu’n raenus a slic, gan wneud y darllen yn hawdd. Mae yma anwyldeb, hiwmor a thristwch wedi’u plethu’n gelfydd.

**Serafina Pekkala**

Dyma awdur llawn dychymyg! Caiff y stori ei hadrodd yn llais morwyn Olwen yn y chwedl, wedi iddi gael ei thaflu i gell am geisio achub Olwen rhag priodi Culhwch yn erbyn ei hewyllys. Cawn ddechrau, canol a thro digon dramatig, ac mae’r cyfan yn gweithio’n dda fel is-stori ddychmygus i’r chwedl wreiddiol. Fy nghyngor fyddai bod yn fwy cynnil, gan ymddiried mwy yn y darllenydd i ddeall teimladau’r cymeriadau.

**Enlli**

Perthynas rhwng dau gariad o Lŷn sydd ma, y naill wedi aros yno a’r llall yng Nghaerdydd ers degawd. Mae’r awdur yn ein tywys rhwng y ddau lais a’r ddau leoliad yn gelfydd. Mae’n cyfleu ac adeiladu’r tensiwn i’r dim – y tensiwn rhwng y ddau gymeriad byw a rhwng y lleoliadau, rhwng y Cymry a’r Saeson yn Aberdaron a rhwng Cymreictod Llŷn a Chymreictod y brifddinas. Mae’n stori serch, ydy, ond mae’n gymaint mwy hefyd, yn plethu sawl thema drwyddi, ac wedi’i hysgrifennu’n raenus ac aeddfed. Campus.

**Pengwen**

Dyma ymson dynes yn cofio am ei mam yn ei gadael yn bedair oed a heb ddychwelyd, er iddi addo gwneud, ac yn ceisio dygymod â hynny. Rwy’n hoff o ddisgrifiad o’r don fel plentyn bach ‘yn mentro o ddiogelwch breichiau ei mam’ cyn ‘rhedeg yn ôl i gysur y goflaid’. Byddwn yn annog yr awdur i ymestyn y stori, gan gyflwyno elfen, thema neu gymeriad arall efallai.

**Fflam**

Stori ingol yw hon am fam, sy’n gwnstabl heddlu, yn wynebu hunanladdiad ei merch. Mae erchyllter y digwyddiad yn amlwg, ac mae’r awdur yn gwneud defnydd helaeth o’r dirwedd a’r tywydd i gyfleu emosiynau. Mae yma adeiladwaith, a thro trawiadol yn y gynffon. Efallai fod y pentyrru delweddau ac ansoddeiriau (a geiriau anghyfarwydd i mi) yn tueddu i gymylu’r ystyr yn aml, felly fy nghyngor i fyddai ffrwyno a chwynnu, ac ysgrifennu’n symlach.

**Y canlyniad**

Am gymeriadau byw a phlethu themâu, gan ysgrifennu’n raenus a slic, rhoddaf y wobr gyntaf i **Enlli** a’r ail wobr i **John Lennon**. Am ysgrifennu naturiol, disgrifiadau cynnil, a datblygiad da i’r stori, mae’r drydedd wobr yn mynd i **Derwen**. Rhoddaf ganmoliaeth hefyd i **Medi**.

**1 – Enlli**

**2 – John Lennon**

**3 – Derwen**